DECRETO 48/2011, do 10 de marzo, polo que se declara a urxente ocupación, para os efectos de expropiación forzosa, dos bens e dereitos necesarios para a realización das obras do proxecto de proxecto básico e de execución de equipamento e infraestruturas básicas e conexión de rede de saneamento no lugar do Tellado-Espiñeirido, do concello de Cervo.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 30/03/2011

O Concello de Cervo, en sesión celebrada o día vinte e cinco de novembro de dous mil dez, aprobou o proxecto de proxecto básico e de execución de equipamento e infraestruturas básicos, conexión de rede de saneamento no lugar O Tellado-Espiñeirido, e, na mesma sesión, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa, ao abeiro do disposto no artigo 52º da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu a información pública.
Este expediente tivo entrada na Consellería de Presidencia, Administracións Públicas e Xustiza e o mesmo contén a xustificación acreditativa da motivación para a declaración de urxente ocupación.
O expediente tratouse na comisión de secretarios xerais previa a súa elevación ao Consello da Xunta de Galicia.
Que o expediente contén a documentación a que se refire o artigo primeiro da Orde do 7 de decembro de 1983, sobre declaracións de urxente ocupación, así como a exixida no artigo 3º da Lei 11/1996, do 27 de decembro, de medidas de disciplina orzamentaria.
En consecuencia considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado xa que, segundo sinala o concello e o informe do técnico, é necesario e urxente dotar dunha infraestrutura de saneamento a zona de Espiñeirido, evitando a vertedura incontrolada ao río de augas residuais, sen tratamento suficiente, así como a contaminación ambiental que isto xera no contorno. A execución deste proxecto suporá unha mellora sanitaria e ambiental e o cumprimento dos parámetros legais en materia de saneamento.
A competencia para a declaración da urxente ocupación correspóndelle ao Consello da Xunta de Galicia, segundo o disposto nos artigos 27º.2 e 28º.2 do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día dez de marzo de dous mil once,
DISPOÑO:
Artigo único.-De conformidade co disposto no artigo 52º da Lei de expropiación forzosa, declárase a urxente ocupación, para os efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto de proxecto básico e de execución de equipamento e infraestruturas básicos, conexión de rede de saneamento no lugar O Tellado-Espiñeirido, do concello de Cervo, e, de ser o caso, unha vez ocupados os terreos necesarios, deberanse obter as autorizacións que foran necesarias dos organismos competentes, con carácter previo ao inicio das obras.
Santiago de Compostela, dez de marzo de dous mil once.
Alberto Núñez Feijóo
Presidente
Alfonso Rueda Valenzuela
Conselleiro de Presidencia, Administracións Públicas e Xustiza